કચ્છમાં વરસાદની ૯૬ અને પોરબંદરમાં ૯૨ ટકા ઘટ
સૌરાષ્ટ્રના જૂનાગઢ, જામનગરમાં ૮૨ ટકા અને ગુજરાતમાં ૩૩ થી ૫૯ ટકાની ઘટઃ અમદાવાદમાં ૧૩ ટકાની ઘટ
મધ્ય પ્રદેશ અને રાજસ્થાન પર છવાયેલું લૉ પ્રેશર અદ્દશ્ય થવા સાથે ફરીથી ગુજરાતમાં વરસાદ ખેંચાયો છે. સૌરાષ્ટ્ર અને કચ્છમાં વરસાદ શરૃઆતથી જ ખેંચાતો રહ્યો છે અને આ અઠવાડીયા દરમ્યાન હવામાનમાં કોઇ નોંધપાત્ર ફેરફાર થવાની સંભાવના નથી. ભેજનું પ્રમાણ ૭૦ થી ૮૦ ટકા રહેવા છતાં દિવસનું મહત્તમ અને રાતનું લઘુત્તમ તાપમાન સામાન્ય કરતાં બે થી ત્રણ ડિગ્રી ઊંચું રહે છે અને ક્યાંક હળવા ઝાપટા કે છાંટા જ પડે છે અને પવન થતાં વરસાદ ખેંચાઇ જાય છે. માત્ર હળવાથી મધ્યમ પ્રમાણમાં છૂટાછવાયા સ્થળોએ વરસાદની સંભાવના છે.
ચોમાસાની મોસમ દરમ્યાન આજદિન સુધીની સ્થિતિ જોતાં સૌરાષ્ટ્ર અને કચ્છમાં વરસાદની ૯૬ ટકા સુધીની ઘટ રહી છે. સૌરાષ્ટ્રના સાત જિલ્લામાં જુનાગઢ, જામનગર અને પોરબંદરમાં પાછલાં વર્ષોમાં ભરપૂર વરસાદ રહ્યો છે પરંતુ આ વર્ષે સખત ખેંચ અને ઘટ વર્તાઇ છે. પોરબંદર જિલ્લામાં ૯૨ ટકા ઓછો વરસાદ થયો છે. જનાગઢ અને જામનગરમાં ૮૪ ટકાની ઘટ રહી છે. સુરેન્દ્રનગરમાં ૭૪ ટકા અને અમરેલીમાં ૭૨ ટકા ઘટ પ્રવર્તે છે. રાજકોટમાં ૭૧ ટકા ઘટ છ જ્યારે ભાવનગરમાં ૫૬ ટકાની ઘટ રહી છે.
ઉત્તર ગુજરાતમાં અમદાવાદ સહિતના છ જિલ્લાની સ્થિતિ જોઇએ તો અમદાવાદ જિલ્લામાં ૬૦ ટકા, પાટણમાં ૫૭ ટકા, ગાંધીનગરમાં ૫૧ ટકા, મહેસાણામાં ૫૦ ટકા અને બનાસકાંઠામાં ૪૦ ટકાની ઘટ પ્રવર્તે છે. જ્યારે સાબરકાંઠામાં ૩૩ ટકાની ઘટ રહી છે.
મધ્ય ગુજરાતમા ખેડા અને વડોદરામાં ૪૬ ટકા, આણંદમાં ૪૩ ટકા, પંચમહાલમાં ૩૩ ટકા વરસાદની ઘટ છે. સમગ્ર ગુજરાતમાં અન્ય જિલ્લાઓની સરખામણીએ કંઇક સંતોષકારક વરસાદ દાહોદ જિલ્લામાં થયો છે. જો કે હજુપણ ત્યાં ૧૭ ટકાની ઘટ પ્રવર્તે છે.દક્ષિણ ગુજરાતમાં સૌથી ઓછો વરસાદ ભરૃચ જિલ્લામાં છે. ભરૃચમાં ૬૭ ટકાની ઘટ છે. સુરતમાં ૫૯ ટકા, નવસારી ૫૬ ટકા, તાપી ૫૫ ટકા, વલસાડ ૪૧ ટકા અને નર્મદા ૪૯ ટકાની ઘટ રહી છે. જ્યારે ડાંગ જિલ્લામાં ૨૯ ટકાની ઘટ પ્રવર્તે છે.અમદાવાદ શહેરમાં મોસમનો કુલ વરસાદ ૧૨ ઇંચ થયો છે. હજુ ૧૩ ઇંચ વરસાદની ઘટ પ્રવર્તે છે.